M. Pado, poslanec: (2009-12-08):
V § 2 ods. 1 citovaného zákona sa uvádza nasledovné: „Obecná polícia je poriadkový útvar pôsobiaci pri zabezpečovaní obecných vecí verejného poriadku, ochrany životného prostredia v obci a plnení úloh vyplývajúcich zo všeobecne záväzných nariadení obcí a z uznesení obecného zastupiteľstva a z rozhodnutí starostu obce.“ Z toho jasne vyplýva teritórium pôsobenia obecnej polície. Rovnako tak ďalšie ustanovenia zákona o obecnej polícii v § 3 potvrdzujú pôsobenie obecnej polície výlučne na teritóriu obce, ktorou je obecná polícia zriadená. V poslednom období, dámy a páni, došlo z dôvodov snáh predísť poškodzovaniu oprávnených záujmov občanov viackrát zo strany samosprávnych orgánov obcí a miest o rozšírenie pôsobnosti obecnej polície aj na územie inej samosprávy. Všetky tieto pokusy rozšíriť územie pôsobenia obecnej polície, aj keď sú motivované tými najlepšími úmyslami, je nutné označiť ako pokusy nad rámec zákona. Uvedomujúc si oprávnenosť snáh samospráv o zvýšenie bezpečnosti vlastných občanov predkladáme s kolegom Kužmom na rokovanie Národnej rady návrh novely zákona o obecnej polícii, ktorá, po prvé, umožní na základe spoločne schválenej zmluvy medzi zriaďovateľskou obcou podľa § 2 a pristupujúcou obcou, ďalej len medzi zmluvnými stranami, vykonávať úlohy podľa tohto zákona i na území katastrálneho územia inej obce, ktorá nemá zriadenú obecnú políciu. Po druhé. Ustanovuje spôsob preukazovania sa príslušnosťou k obecnej polícii a v podstate teda táto novela umožní aj vytváranie spoločnej obecnej polície pre viacero obcí. Dalo by sa povedať, že je to pokračovaním reformy verejnej správy, a keď je možné dnes vytvárať spoločný úrad, tak v prípade schválenia tejto novely zákona by bolo možné vytvárať aj spoločnú obecnú políciu pre viacero obcí. Účinnosť zákona navrhujeme od 1. 4. 2010. Dámy a páni, možno na západnom a  strednom Slovensku tento problém nie je taký vypuklý. Na východnom Slovensku, a je úplne jedno, či je to v Košickom, alebo Prešovskom kraji, dochádza veľmi často k poškodzovaniu práv občanov, k poškodzovaniu majetku občanov. Štátna polícia nie vždy je schopná tieto veci riešiť nie preto, že by nechcela, ale preto, že teritoriálne rozdelenie štátnej polície často spôsobuje problémy. Spôsobuje ich preto, že pokiaľ je obvodné oddelenie Policajného zboru, povedzme, pri 40-tisícovom meste, to oddelenie má na území samotného mesta toľko roboty, že ani okolité obce, vzdialené často 2, 3 kilometre, nespadajú do teritória príslušného obvodného oddelenia, ale opačne, spadajú do teritória obvodného oddelenia, ktoré je vzdialené možno 10, 15, možno 20 kilometrov od tejto obce. Samozrejme to potom spôsobuje často problémy okamžite reagovať na situáciu, ktorá v danej obci vznikla. Poznám minimálne tri pokusy samospráv obcí a miest, keď sa obce dohodli s mestom, kde je mestská polícia, na tom, že policajti mestskej polície budú vykonávať služby aj na území ich obce. Bohužiaľ, okresný prokurátor úplne právom v zmysle tohto zákona ich pokusy a ich snahy označil za činnosť v rozpore so zákonom a o tejto činnosti boli vyzvaní, aby upustili. V auguste tohto roku vláda Slovenskej republiky schválila na návrh ministra vnútra zvýšenie počtu príslušníkov Policajného zboru Slovenskej republiky o 300, ktorí mali byť dislokovaní, teda navýšenie počtu, ktorí mali byť pridelení predovšetkým v krajoch Prešovskom, Košickom a Banskobystrickom. Na moju interpeláciu zo septembra odpovedal minister vnútra v októbri nasledovne: „Do istého termínu, povedzme, bol posilnený výkon policajnej činnosti v tých troch krajoch 256 príslušníkov Policajného zboru, ale nie nových príslušníkov, ale týchto 256 príslušníkov bolo presunutých z iných krajov.“ Toto nie je dlhodobé riešenie, toto nemá nijaký priamy efekt, a ak rozdelíte 256 policajtov medzi tri kraje, tak vám vyjde, že jeden kraj, to je nejakých 85 aj niečo, 85 nie, 256 tak. Nie je to nič mimoriadne, pretože keď chcete posilniť obvodné oddelenie o dvoch, o troch policajtov na jednej zmene, koľko ľudí vám zostane. Tento návrh umožňuje obecnej polícii, ktorá má, povedzme, 15, 20 príslušníkov Policajného zboru mestskej polície, aby vykonávala činnosť niekoľkokrát za zmenu, za službu aj v priľahlých obciach a v neposlednej miere, hovorím, umožňuje obciam dohodnúť sa na vytvorení spoločnej obecnej polície, ktorú budú financovať zo spoločných prostriedkov. Takže, dámy a páni, toľko na úvod. Ďakujem pekne.